Ne légy hangulatromboló! – Tippek pasiknak | Cosmopolitan.hu
2009.09.11.@ 14.09
hangulatromboló! légy pasiknak! tippek
A barátnőd már egészen belehevült a játékba, de egyszer csak felpattan, és magára kapja a gönceit. Ismerős a helyzet? Az alábbiakból megtudhatod, mire kell ügyelned, hogy ne következzen be efféle fordulat. Légy résen, és még véletlenül se ess bele a következő végzetes hibákba!
Kunyerálás, rimánkodás
Borzasztó idegesítő, amikor könyörögsz, mert annyira szeretnéd videóra venni a szeretkezéseteket. Az se jobb, ha mindenáron ki akarsz próbálni egy cirkuszi mutatványt az ágyban. Sértő és tiszteletlen dolog olyasmiért rágni a lány fülét, amiről tisztán és világosan megmondta, hogy nincs az ínyére. Közelíts másképp! Oszd meg vele szíved leghőbb vágyait, még mielőtt eljön a lefekvés ideje. Úgy dobd be az ötleted, hogy neki is csorogjon a nyála, hátha akkor belemegy a buliba. Ezzel a kipróbált módszerrel elérheted, hogy (majdnem) tutira teljesüljenek a kívánságaid.
Vég nélküli tévézés
Kivel nem esett még meg, hogy a hirtelen jött párzási rohamban elfelejtette kinyomni a tévét? Ezt viszont vedd tudomásul: a barátnőd csúnyán ki fog bukni, ha ölelés közben minduntalan a tévére sandítasz, mert épp egy lélegzetelállítóan izgalmas előzetes megy, vagy a kedvenc reklámod kockái peregnek ellenállhatatlanul. Ismételd át ezerszer: a partnered elvárja, hogy egyedül rá koncentrálj.
A főszám siettetése
Persze-persze, olykor alig várod, hogy végre révbe érjetek. Mégis, saját érdekedben vedd figyelembe, hogy a nőknek szükségük van egy kis bemelegítésre. Ha kihagyod az előjátékot, és egyből a fő műsorszámra kapcsolsz, a lánynak nem lesz ideje előkészíteni a terepet. Néha ugyan izgalmas lehet egy gyors numera, többnyire azonban elég hervasztóan hat a kapkodás. A párod, mivel nem bír lépést tartani veled, önzőnek vagy egyszerűen gyakorlatlannak tart majd, arról nem beszélve, hogy elmarad az öröme. Ha ellenben kellő időt fordítasz az előkészületekre, te is jól fogsz járni!
Ízetlen viccelődés
A lányok (már amelyiknek humorérzéke van) többnyire hajlandók tréfát űzni magukból. A szerelmeskedés alatti poénkodást azonban a legmagabiztosabb csaj se viseli jól. Az amúgy ártalmatlan megjegyzéseket – például, hogy "egyikünknek nem ártana megborotválkozni", vagy "imádom ezt a pici puha párnácskát a combodon" – nem nagyon fogja díjazni. Az ilyesmi sajnos könnyen szexuális rövidzárlathoz vezet. Mire tisztázódik a félreértés, te már kínosan feszengsz. Képzeld el fordítva! Neked se esne jól, ha a lány ilyesmin humorizálna: "Nézd csak, milyen picire összehúzódott a mi kis barátunk! Csak nem fázik?!"
Címkék: hangulatromboló! légy pasiknak! tippek